ประกันภัย เพิ่มข้อมูล รับมือโกง
ประกันวินาศภัยยกเครื่องจัดเก็บข้อมูลเป็นองค์กรอิสระ หวังรับมือลูกค้าฉ้อฉล ลูกค้าได้ค่าเบี้ยเป็นธรรม
15 ก.ย. 2559

ประกันวินาศภัยยกเครื่องจัดเก็บข้อมูลเป็นองค์กรอิสระ หวังรับมือลูกค้าฉ้อฉล ลูกค้าได้ค่าเบี้ยเป็นธรรม
นายอานนท์ วังวสุ นายกสมาคมประกันวินาศภัยไทย เปิดเผยว่า ทางสมาคมจะให้มีการรวมบริษัท ไทยอินชัวเรอส์ดาต้าเนท (TID) และสำนักงานอัตราเบี้ยประกันวินาศภัย (IPRD) เข้าด้วยกัน เพื่อจัดตั้งเป็นสถาบันเพื่อการวิจัยและพัฒนาธุรกิจประกันวินาศภัยไทย ในรูปแบบขององค์กรอิสระ
ทั้งนี้ สถาบันจะทำหน้าที่เก็บรวบรวมข้อมูลในเชิงสถิติด้านประกันภัยประเภทต่างๆ ไม่ว่าจะเป็นประกันภัยรถยนต์ ประกันภัยทรัพย์สิน ประกันภัยอุบัติเหตุส่วนบุคคล (พีเอ) ประกันสุขภาพ ประกันภัยทางทะเลและขนส่ง รวมถึงประกันภัยเบ็ดเตล็ดอื่นๆ ซึ่งข้อมูลที่บริษัทประกันส่งมานั้น จะเป็นเรื่องของอัตราการเคลมสินไหมหรือความเสียหายที่เกิดขึ้นของประกันภัยแต่ละประเภทเป็นหลัก ช่วยให้บริษัทประกันสามารถกำหนดค่าเบี้ยแต่ละประเภทได้เป็นธรรมกับลูกค้ามากขึ้น
นอกจากนี้ ยังเป็นการรองรับกับการจัดทำข้อมูลกลางทั้งหมดของธุรกิจประกันภัยหรืออินชัวรันส์บูโร ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) อยู่ระหว่างดำเนินการ คาดว่าเริ่มได้ในเดือน ม.ค. 2560
“ข้อมูลที่ได้เป็นข้อมูลกลางที่ทุกบริษัทนำไปใช้ในการตรวจสอบการรับประกันภัยกับลูกค้าได้ เช่น รถยี่ห้อนี้ ทะเบียนนี้ มีเหตุเคลมสินไหมถี่ผิดปกติ มีประวัติไม่ดี สงสัยได้ว่ามีการทุจริตเกิดขึ้น หรือเอาไว้รับมือกับพวกแก๊งผีต่างๆ ที่รับจ้างทำประกันไว้หลายๆ บริษัท เพื่อหวังเงินเคลมสินไหม ก็จะได้มีข้อมูลให้บริษัทประกันระวังตัวไว้” นายอานนท์ กล่าว